32006R1183
L 214/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1183/2006 НА СЪВЕТА
от 24 юли 2006 година
относно скàлата на Общността за класифицикация на кланичните трупове на възрастни говеда
(кодифицирана версия)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37 от него,
като взе предвид предложението на Комисията,
като взе предвид становището на Европейския парламент (1),
като взе предвид становището на Европейския икономически и социален комитет (2)
като има предвид, че:
(1)
Регламент (ЕИО) № 1208/81 на Съвета от 28 април 1981 г. относно определяне на скàла на Общността за класификация на кланичните трупове на възрастни говеда (3) бе съществено изменен (4). За постигане на яснота и рационалност гореспоменатият регламент следва да бъде кодифициран.
(2)
Следва да се прилага схема по категории на Общността за класификация на кланичните трупове на възрастни говеда за записване на цените и за интервенция в сектора на говеждото и телешкото месо.
(3)
Класификацията на кланичните трупове на възрастни говеда следва да се направи на основата на конформацията и степента на залоеност. Комбинираното използване на тези два критерия позволява кланичните трупове на възрастни говеда да се разпределят по класове; като има предвид, че така класираните трупове трябва да бъдат предмет на идентификация.
(4)
С цел гарантиране на единното прилагане в Общността на настоящия регламент, е необходимо да се предвидят проверки на месото на място от контролен комитет на Общността,
ПРИЕ НАСТОЯЩИЯ РЕГЛАМЕНТ:
Член 1
Настоящият регламент предвижда скàла на Общността за класификация на кланичните трупове на възрастни говеда.
Член 2
1. За целите на настоящия регламент значението на изброените по-долу термини е следното:
а)
кланичен труп: цялото тяло на закланото животно след обезкървяване, изкормване и одиране, представен по следния начин:
-
без главата и краката, като главата е отделена от трупа на нивото на тилната връзка, а краката са отрязани в китковата и скакателната става;
-
без органите, които са разположени в гръдната и коремната области, със или без бъбреците, бъбречните и тазови тлъстини;
-
без половите органи и без вимето и тлъстините около вимето;
б)
половин труп: продуктът, който е получен от симетричното разделяне на целия труп, посочен в буква а), чрез разрез през средата на всеки вратен, гръбначен, кръстен и опашен прешлен, гръдната кост и неподвижната става на седалищно-срамната кост.
Член 3
За целите на установяване на пазарни цени, трупът се представя с отстранени външни мазнини, а вратът е отрязан в съответствие с ветеринарно-санитарните изисквания:
-
без бъбреци, бъбречни и тазови тлъстини;
-
без диафрагма;
-
без опашка;
-
без гръбначен мозък;
-
без тлъстини в областта на скротума;
-
без тлъстини по вътрешната част на скротума;
-
без вратна вена и близките мазнини.
Все пак държавите-членки имат право да приемат други начини на представяне, когато не се ползва това референтно представяне.
В този случай поправките, които са необходими за преминаване от тези начини на представяне към референтния начин на представяне, се определят съгласно процедурата по член 43, параграф 2 от Регламент (ЕО) № 1254/1999 на Съвета от 17 май 1999 г. относно общата организация на пазара на говеждо и телешко месо (5).
Член 4
1. Без да се засягат правилата за интервенция, кланичните трупове на възрастни говеда се разделят на следните категории:
А.
трупове на некастрирани млади мъжки животни до две години;
Б.
трупове на други некастрирани мъжки животни;
В.
трупове на кастрирани мъжки животни;
Г.
трупове на женски животни, които вече са се отелвали;
Д.
трупове на други женски животни.
В съответствие с процедурата по член 43, параграф 2 от Регламент (ЕО) № 1254/1999 се определят критериите, които позволяват диференцирането между отделните категории трупове.
2. Кланичните трупове на възрастни говеда се класифицират чрез последователно оценяване на:
а)
конформацията, определена в приложение I;
б)
степента на залоеност, определена в приложение II.
3. Класът конформация, определен в приложение I с буквата S, може да се използва от държавите-членки да отчитат, чрез избирателно въвеждане на конформация с клас, по-висок от съществуващите класове (кланични трупове с двойно развита мускулатура), на характеристиките или очаквано развитие на конкретна форма на производство.
Държавите-членки, които имат намерение да се ползват от това право, нотифицират съответно Комисията и другите държави-членки.
4. Държавите-членки имат право да подразделят всеки от предвидените в приложения I и II класове, като въведат максимум до три подкласа.
Член 5
1. Труповете или половин труповете се класифицират възможно най-скоро след клането и то в самата кланица.
2. Класифицираните трупове и половин трупове се идентифицират.
3. Преди индентификация чрез маркиране държавите-членки имат право да премахнат външните мазнини от кланичните трупове или половин трупове, ако това е обосновано от степента на залоеност.
Условията, при които се прави това премахване, се определят от процедурата по член 43, параграф 2 от Регламент (ЕО) № 1254/1999.
Член 6
1. Проверките на място се извършват от Контролен комитет на Общността, който е съставен от експерти на Комисията и експерти, посочени от държавите-членки. Този комитет изготвя доклад до Комисията за извършените проверки.
Комисията взема необходимите мерки, когато е необходимо, за да може класирането да се извършва по уеднаквен начин.
Тези проверки се правят за сметка на Общността, която поема съответните разходи.
2. Подробните правила за прилагане на параграф 1 се определят съгласно процедурата по член 43, параграф 2 от Регламент (ЕО) № 1254/1999.
Член 7
Допълнителни разпоредби, които установяват определенията за класовете по конформация и по степента на залоеност се приемат в съответствие с процедурата по член 43, параграф 2 от Регламент (ЕО) № 1254/1999.
Член 8
Регламент (ЕИО) № 1208/81 се отменя.
Позоваванията на отменения регламент се считат за позовавания на настоящия регламент и се четат според таблицата за съответствие, дадена в приложение IV.
Член 9
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 юли 2006 година.